בס"ד

**עת צרה היא לי –גולדי לייף** פורסם בקטיפה

לא הכנסתי צרתי לביתי

היא באה לבד

נכנסה לבית והשתלטה על המרחב

לא היו לי ילדים לומר לה :

זה מקומם. לכי.

צרת גזרה הייתה, אך

היא מילאה את המרחב.

היא גדשה את הארונות.

הם היו ריקים בלאו הכי.

היא תלתה חפציה על מתלי

ואכלה מארוחת עוניי.

היא החשיכה בגבהה את החלל

וראתה אותי בבכי.

לא היו ילדי איתי לומר לה: לכי

לא הייתי עסוקה בלאו הכי.

היא תלתה שמה על הדלת

ולא היה לי שלט מעוצב מגני בני.

היא תיבלה את מאכלי

והעכירה את מימיי.

בעל כורחי היא לוותה אותי בלכתי.

הלכתי הלוך ובכה.

צרתי עימי ובן אין לי.

ואנא אלך ואבוא.

רגע לפני שצעקתי לה לכי לכי

לפני שצווחתי ל----כ-י.

קראתי במר ייאושי

מי שלח אותך לכאן, מי???

היא שתקה צרתי

שפתיה הצרות נקמצו

עיניה הצטמצמו לחריצים צרים

ואז התרחבו.

פיה נפתח לרווחה.

היא גילתה לי שאתה.

שאתה אבי, שלחת אותה לביתי.

למלא ארוני

לאוכל עימי ולשתות מול דמעתי.

נואשתי אני מול צרתי.

ואמרתי לה אם כך, הישארי.

לא! היא הצטמררה שם

אל תרצי שאשאר!

אני צריכה ללכת.

ומה אעשה מולך

צרה?

איך אעשה ותלכי

כשאבי שלח אותך להיות עימי?

בכל צרותיך לו צר.

היא לחשה לי.

הכניסי צרתי לביתך

הביאי לי מתחרה.

הכניסי לביתך את

שמחה.

היא תמלא את ביתך.

היא תמתיק את מימך

היא תשביח את ארוחתך

כך אמרה צרה.

ואז אלך אני.

כי אין שנינו

גרות במחיצה אחת.

כך אמרה צרתי.

ותלך.

והלכתי אני לעשות לביתי.